《和道先从义同过张掾梅花下饮》
宋代·吕南公

山人如寒松，无可媚莺蝶。谅非清峻契，谁肯略顾接。

春城偶来至，豪士懒举睫。幽幽法曹厅，一往乃敢辄。

主人虽壮齿，酷爱文字业。相看论古书，术不计勇怯。

陈家俊公子，德义敦庆叶。闻我适过从，逢衣遽披摄。

老成北扉掾，喜客若渔猎。招呼倒清樽，促迫信重叠。

梅花香树下，共醉死牛胁。勿忧侵暮冷，坐我有毡氎。

飞飞落梅英，绕座不待折。煌煌画蜡蠋，未夜已戒设。

徵诗为罚令，献白作饮节。谭高衡或争，笑猛倒还绝。

李侯解县印，心注象魏阙。座中惜分袂，劝酒更酷烈。

春先显父笋，冬外尹吉鳖。肴佳俎未竟，酒美壶频竭。

更筹屡闻转，归乘不许谒。谁能避酩酊，但恨落角月。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。